Botnleðja

**Botnleðja** (einnig þekkt sem **Silt**) er íslensk rokkhljómsveit sem var stofnuð í Hafnarfirði árið 1994. Hún er skipuð þeim Heiðari Erni Kristjánssyni sem syngur og spilar á gítar, Ragnari Páli Steinssyni á bassa og Haraldi Frey Gíslasyni á trommum.  

## Saga
Árið 1995 tók Botnleðja þátt í Músíktilraunum og vann keppnina. Sem hluta af verðlaununum fékk sveitin rúman sólarhring í upptökuveri þar sem hún tók upp sína fyrstu plötu, *[[Drullumall (hljómplata)|Drullumall]]*. Platan kom út sama ár.

Í upphafi var hljómsveitin undir áhrifum gruggsveita eins og Nirvana, Soundgarden, Alice in Chains, Melvins, Pearl Jam og Mudhoney. Hún tók upp hráan og pönkaðan stíl og söng á íslensku, sem fáar sveitir af þessari tegund gerðu á þeim tíma. Sveitin var einnig þekkt fyrir að hafa notað ýmis önnur nöfn, þar á meðal Blend, Utopia, Dive og Rusl, áður en nafnið Botnleðja varð fyrir valinu.

Eftir útgáfu *Drullumalls* fór sveitin í tónleikaferðalag um Ísland og hélt áfram að þróa tónlist sína. Árið 1996 gaf Botnleðja út sína aðra plötu, *[[Fólk er fífl (hljómplata)|Fólk er fífl]]*, sem naut mikillar velgengni og er oft talin ein af betri plötum sveitarinnar.

Árið 1997 hélt sveitin til Bretlands þar sem hún hitaði upp fyrir britpopsveitina Blur á tónleikaferðalagi hennar. Um það leyti tók sveitin einnig upp efni á ensku undir nafninu *Silt*. Þriðja platan, *[[Magnyl (hljómplata)|Magnyl]]*, kom út árið 1998, og henni var fylgt eftir með tónleikaferðalagi um Bretlandseyjar.

Fjórða platan, *[[Douglas Dakota (hljómplata)|Douglas Dakota]]*, var tekin upp í Englandi og kom út árið 2000. Eftir útgáfu hennar hætti Kristinn Gunnar Blöndal í hljómsveitinni, en hann hafði spilað á hljómborð á *Magnyl*. Botnleðja hélt áfram í upprunalegri mynd.

Sveitin tók þátt í undankeppni Söngvakeppni evrópskra sjónvarpsstöðva 2003 með laginu „Euro/Visa“, en hafnaði í öðru sæti á eftir Birgittu Haukdal. Sama ár gaf sveitin út plötuna *[[Iceland National Park (hljómplata)|Iceland National Park]]*, sem átti einnig að koma út undir nafninu *Silt*. Platan innihélt enska útgáfu lagsins „Euro/Visa“ undir nafninu „Human Clicktrack“.

Botnleðja tók sér hlé í kringum árið 2013 en kom aftur saman árið 2023 þegar sveitin hitaði upp fyrir hljómsveitina Pavement í Hörpu.

## Hljómsveitarmeðlimir
* Heiðar Örn Kristjánsson - söngur og gítar
* Ragnar Páll Steinsson - bassi
* Haraldur Freyr Gíslason - trommur
* Kristinn Gunnar Blöndal - hljómborð (~1997–2000)
* Andri Freyr Viðarsson - gítar (~2000–2003)

Kristinn Gunnar Blöndal var hljómborðsleikari hljómsveitarinnar á því tímabili sem hún gerði *Magnyl*. Gítarleikarinn Andri Freyr Viðarsson tók við af Kristni og tók þátt í mörgum hljómleikaferðum hljómsveitarinnar víða um heim og hérlendis. Hann spilaði ekki inn á plötu með Botnleðju. Heiðar og Haraldur eru líka hluti af Hafnarfjarðarmafíunni, stuðningssveit Fimleikafélags Hafnarfjarðar, og eru líka meðlimir hljómsveitarinnar Pollapönk.

## Útgefið efni

### Breiðskífur
* *[[Drullumall (hljómplata)|Drullumall]]* (1995)
* *[[Fólk er fífl (hljómplata)|Fólk er fífl]]* (1996)
* *[[Magnyl (hljómplata)|Magnyl]]* (1998)
* *[[Douglas Dakota (hljómplata)|Douglas Dakota]]* (2000)
* *[[Iceland National Park (hljómplata)|Iceland National Park]]* (2003)

### Stuttskífur
* *[[In Line (hljómplata)|In Line]]* (2002)  

### Safnplötur
* *[[Þegar öllu er á botninn hvolft (hljómplata)|Þegar öllu er á botninn hvolft]]* (2013)

### Smáskífur
* *[[Something New (hljómplata)|Something New]]* (1998)
* *[[Panikkast (hljómplata)|Panikkast]]* (2013)
* *[[Slóði (hljómplata)|Slóði]]* (2013)

### Sýnishorn
* *[[Sampler (hljómplata)|Sampler]]* (2000)

## Heimildir


## Tenglar
* Umfjöllun um Botnleðju á Glatkistunni
* Upplýsingar um Botnleðju á Ísmús
* [Upplýsingar um Botnleðju á Hljóðsafn.is](https://hljodsafn.is/search?q=Botnle%C3%B0ja%20(hlj%C3%B3msveit))
* Plötulisti Botnleðju á MusicBrainz
* Plötulisti Botnleðju á Discogs
* Plötulisti Botnleðju á Discogs sem Silt